סליחה



	
	סליחה
	




לִבִּי יָחִיל בְּקִרְבִּי / מִיגוּרֵי יוֹם קְפָדָה

וְאֵימוֹת נָפְלוּ עָלַי / וְנַפְשִׁי מְאֹד חֲרְדָה.

יָרֵאתִי פֶּן תִּהְיֶה / רַגְלִי בְּחֶטְאִי לְכוּדָה –

צִירִים אֲחָזוּנִי / כְּצִירֵי יוֹלֵדָה.







חָשַׁךְ מְאוֹר עֵינֵינוּ / בְּאֶרֶץ צָרָה וְצוּקָה

וְאֵיכָה נָרִים מֵצַח / אִם לֹא לָנוּ צְדָקָה?

וְחַטֹּאתֵינוּ הָיוּ / לָנוּ לְמִכְשׁוֹל וּפוּקָה!

לָכֵן יִסַּרְתָנוּ / וְשַׂמְתָּ בְגָלוּת דְּחוּקָה!

בְּמָתְנֵינוּ מוּעָקָה, / הֲבֵאתָנוּ בַמְּצוּדָה.







זְדוֹנֵנוּ אִם נִגְלָה – / שִׂימָה סִתְרְךָ מְחוֹפֵף

וּלְחַם מִלְחֲמוֹת תְּנוּפָה / בֶּאֱדוֹם אֲשֶׁר יָד יְנוֹפֵף:

לָבִיא וְלַיִשׁ מֵהֶם / אֶפְעֶה וְשָׂרָף מְעוֹפֵף,

כְּזֶרֶם מַיִם שׁוֹטֵף / עַד הַנֶּפֶשׁ אוֹפֵף,

וְנוֹגְשִׂים אָצִים וְלוֹחֲשִׁים, / וַתִּכְבַּד הָעֲבוֹדָה.







קָרוֹב לְכָל הַקּוֹרְאִים / וְשָׁבִים בַּצַּר לָיו,

פְּדֵה עַמְּךָ אֲשֶׁר נִשְׁאַר / כְּאִילָן נֶחְמְסוּ עָלָיו,

וְקָמִים מִכָּל עֵבֶר / כְּאַרְבֶּה נִקְבְּצוּ עָלָיו.

כְּרַחֵם אָב עַל בָּנִים – / רַחֵם עַל עוֹלָלָיו,

כְּנֶשֶׁר יָעִיר קִנּוֹ / יְרַחֵף עַל גּוֹזָלָיו,

וְהָשֵׁב שְׁבוּת אֹהָלָיו / וְחֹן שְׁכוּלָה וְגַלְמוּדָה.







וּרְאֵה כִּי בְעָלוּנוּ / זוּלָתֶךָ אֲדוֹנִים

וְשָׁחֲרוּ עַד כִּי קִבְּצוּ / פָארוּר כָּל הַפָּנִים.

נָא הַשְׁפֵּל עַקְרַבִּים / וְסָרָבִים וְסַלּוֹנִים

וְקָרֵב חֶזְיוֹן "וְשִׁעֲשַׁע / יוֹנֵק עַל חֻר פְּתָנִים

וְעַל מְאוּרַת צִפְעוֹנִים / גָּמוּל יָדוֹ הָדָה".











את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/40583